รัฐบาลไทย-ข่าวทำเนียบรัฐบาล-กระทรวงแรงงานชี้แจงปัญหาการว่างงานของผู้จบปริญญาตรี
วันพุธที่ 13 มิถุนายน 2561
กระทรวงแรงงานชี้แจงปัญหาการว่างงานของผู้จบปริญญาตรี
รง.ชี้แจงปัญหาการว่างงานของผู้จบป.ตรี เผยข้อมูลการจ้างงานของสํานักงานสถิติแห่งชาติเดือน พ.ค.61 ยอดคนตกงานที่จบป.ตรี 170,900 คนเป็นตัวเลขของผู้จบใหม่รวมกับตัวเลขเดิม ระบุปัจจุบันมีตําแหน่งงานว่างทั่วประเทศ 180,180 อัตรา เป็นระดับ ป.ตรี 22,345 อัตรา
วันที่ 8 มิถุนายน 2561 นางเพชรรัตน์ สินอวย รองปลัดกระทรวงแรงงาน (โฆษกกระทรวงแรงงาน) กระทรวงแรงงาน ชี้แจงประเด็นปัญหาการว่างงานของผู้จบปริญญาตรี ตามที่สถานีโทรทัศน์ไทยรัฐทีวี เผยแพร่ข่าว นายธนิต โสรัตน์ รองประธานสภาองค์การนายจ้างผู้ประกอบการค้าและอุตสาหกรรมไทย เปิดเผยตัวเลขการตกงานของผู้จบปริญญาตรี ซึ่งตกงานสูงกว่าระดับการศึกษาอื่น เพราะมีบางสาขาที่เรียนจบแล้วตลาดแรงงานไม่เปิด โดยเฉพาะกลุ่มสายสังคมศาสตร์ โดยระบุข้อมูลการจ้างงานของสํานักงานสถิติแห่งชาติ เดือน พ.ค. 2561 ยอดคนตกงานที่จบระดับปริญญาตรีมีมากที่สุดคือ จํานวน 170,900 คน เพิ่มขึ้น 9,300 คนจากเดือน เม.ย. 61 ที่มียอดตกงาน 161,600 คน ขณะที่ภาพรวมจํานวนคนตกงาน เดือน พ.ค. 2561 ยังคงมียอดการตกงานเพิ่มขึ้น คือ ผู้ที่จบการศึกษาระดับปริญญาตรี ซึ่งแต่ละปีมีผู้จบระดับปริญญาตรีเกือบ 800,000 คน
ข้อเท็จจริง : จากข้อมูลสํานักงานคณะกรรมการการอุดมศึกษาย้อนหลัง 5 ปี (2556-2560) มีผู้จบการศึกษาระดับปริญญาตรีปีละประมาณ 300,000 คน และข้อมูลการจ้างงานของสํานักงานสถิติแห่งชาติ ระบุว่าในเดือนพฤษภาคม 2561 ยอดคนตกงานที่จบการศึกษาระดับปริญญาตรีมากถึง 170,900 คนนั้น ส่วนหนึ่งเป็นผู้จบการศึกษาระดับปริญญาตรีใหม่ และอีกส่วนหนึ่งเป็นผู้จบการศึกษาระดับปริญญาตรีเดิม ซึ่งในภาพรวมการตกงานมีหลายสาเหตุ เช่น
1. การเลือกเรียนในสายที่ไม่เป็นที่ต้องการของตลาดแรงงาน แต่เป็นการเลือกตามกระแส ค่านิยม หรือเรียนตามเพื่อน ทําให้เกิดปัญหาตกงาน หรือได้งานทําไม่ตรงกับสาขาที่เรียน หรือทํางานต่ํากว่าวุฒิการศึกษา
2. ผู้ที่เพิ่งสําเร็จการศึกษาระดับปริญญาตรีบางส่วนยังไม่ต้องการหางานทํา เนื่องจากอยู่ในช่วงการตัดสินใจที่จะศึกษาต่อ หรือพักอยู่กับบ้าน
3. ผู้ที่ศึกษาต่อในระดับปริญญาตรี บางส่วนมีความต้องการเพียงใบรับรองคุณวุฒิเท่านั้น เพราะครอบครัวมีธุรกิจหรืออาชีพที่ต้องการให้บุตรหลานรับช่วงต่อ
4. เป็นผู้ที่ลาออกจากงานเดิม และต้องการเปลี่ยนงานใหม่เพื่อหาประสบการณ์ในการทํางาน
กระทรวงแรงงาน โดยกรมการจัดหางาน ได้ดําเนินการแก้ไขและป้องกันปัญหาการว่างงานในกลุ่มผู้จบการศึกษาระดับปริญญาตรี ดังนี้
1) ดําเนินโครงการสํารวจความต้องการของผู้สําเร็จการศึกษาในทุกระดับชั้นตั้งแต่ระดับมัธยมศึกษาปีที่ 3 ถึงระดับปริญญาตรี เพื่อนําข้อมูลดังกล่าวจัดส่งให้หน่วยงานที่รับผิดชอบการจัดหางาน คือ สํานักจัดหางานจังหวัดทั้ง 76 จังหวัด และสํานักงานจัดหางานเขตกรุงเทพทั้ง 10 พื้นที่ และหน่วยงานอื่น ๆ ที่เกี่ยวข้อง โดยในปี พ.ศ. 2561
1.1) มีผู้สําเร็จการศึกษาต้องการฝึกอาชีพ จํานวน 137,263 คน
1.2) ผู้สําเร็จการศึกษาต้องการประกอบอาชีพอิสระ จํานวน 115,781 คน
1.3) ผู้สําเร็จการศึกษาต้องการไปทํางานต่างประเทศ จํานวน 89,659 คน
1.4) ผู้สําเร็จการศึกษาประสงค์จะรับงานไปทําที่บ้าน จํานวน 70,694 คน
2) เผยแพร่ข้อมูลข่าวสารตลาดแรงงานเป็นประจําทุกเดือน ประมาณ 3,000 ฉบับ หรือปีละ 36,000 ฉบับ รวมทั้งได้มีการเผยแพร่ผ่านทางเว็บไซต์ กรมการจัดหางาน www.doe.go.th
อย่างไรก็ตาม กระทรวงแรงงาน โดยกรมการจัดหางานซึ่งมีภารกิจหลักในการส่งเสริมการมีงานทําให้แก่ประชาชนทั่วไป รวมทั้งกลุ่มของผู้ที่สําเร็จการศึกษาใหม่ โดยการรวบรวมตําแหน่งงานว่างของนายจ้าง/สถานประกอบการต่าง ๆ ที่มีความต้องการจ้างงานผู้ที่สําเร็จการศึกษาในระดับปริญญาตรี การเป็นศูนย์ข้อมูลข่าวสารตลาดแรงงานในปัจจุบัน รวมทั้งการทดสอบความพร้อมทางอาชีพ เพื่อเป็นแนวทางในการเลือกตัดสินใจสมัครงานหรือประกอบอาชีพอิสระต่าง ๆ ซึ่งสามารถเลือกใช้บริการจากกรมการจัดหางาน เพื่อการมีงานทําในรูปแบบต่าง ๆ ดังนี้
1.ศูนย์บริการจัดหางานเพื่อคนไทย (Smart Job Center)
2.สํานักงานจัดหางานกรุงเทพมหานครพื้นที่ 1 -10
3.สํานักงานจัดหางานจังหวัดทุกจังหวัดทั่วประเทศ
4.รถบริการจัดหางานเคลื่อนที่ (Mobile Unit)
5.www.doe.go.th/Smartjob
6.Smart Job Center Application By Smartphone
นอกจากนี้ กรมการจัดหางานยังได้มีบริการแนะแนวอาชีพ แก่นักเรียนที่จะจบการศึกษาระดับมัธยมศึกษาได้ทราบถึงอาชีพและลักษณะอาชีพที่อยู่ในความต้องการของตลาดแรงงาน เพื่อเลือกสาขาที่เรียนต่อระดับปริญญาตรี ที่มีตลาดแรงงานรองรับอีกด้วย
ทั้งนี้ ปัจจุบันมีตําแหน่งงานว่างทั่วประเทศที่นายจ้างต้องการตั้งแต่เดือนมกราคม – พฤษภาคม 2561 มีจํานวนทั้งสิ้น 180,180 อัตรา ในจํานวนนี้เป็นระดับปริญญาตรี จํานวน 22,345 อัตรา ฉะนั้น ขอให้นักเรียน นักศึกษา ผู้ว่างงาน หรือผู้ที่กําลังจะหางานทํามั่นใจได้ว่า กระทรวงแรงงาน จะยังคงดําเนินการส่งเสริมการมีงานของคนไทยทุกกลุ่มในทุกรูปแบบไปอย่างต่อเนื่อง โดยพัฒนากลไกการดําเนินการเพื่อเพิ่มประสิทธิภาพในการอํานวยความสะดวกมีกระบวนที่ทันสมัย สอดคล้องตามนโยบายไทยแลนด์ 4.0 เพื่อยกระดับคุณภาพชีวิตของพี่น้องประชาชนให้มีงานทํา มีอาชีพ มีรายได้อย่างมั่นคง
-----------------------------